Dôvodová správa

Všeobecná časť

Zámerom návrhu je racionalizovať vnútorné usporiadanie krajských stavebných úradov znížením počtu obslužných funkcií z dôvodu, že počty zamestnancov verejnej správy prechádzajúcich do špecializovanej štátnej správy sú dané. 
Nevyhnutnosť zabezpečovať odbornú pôsobnosť krajských stavebných úradov na úsekoch územného plánovania, stavebného poriadku a bývania si vyžaduje minimalizovať počty zamestnancov, ktorí nevykonávajú rozhodujúcu činnosť. Z uvedeného dôvodu je účelné aby funkciu vedúceho služobného úradu na krajských stavebných úradoch s priemerným počtom zamestnancov 19 vykonával prednosta krajského stavebného úradu.

Doložka

zlučiteľnosti návrhu zákona s právom Európskych spoločenstiev a právom Európskej únie

1.	Navrhovateľ zákona: Vláda Slovenskej republiky

2.	Názov návrhu zákona: Návrh zákona č. 608/2003 Z.z. o štátnej správe pre územné plánovanie, stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov.

3.  Záväzky Slovenskej republiky vo vzťahu k Európskym spoločenstvám a Európskej únii:
                                        a)  	Návrh  zákona  z  pohľadu  Európskej  dohody  o  pridružení,       
                                          	     Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády SR nepatrí medzi priority,
 	 b)	návrh zákona nie je predmetom negociačných pozícií v príslušnej kapitole.
4.	Problematika návrhu zákona: Nie je v práve Európskych spoločenstiev a v práve Európskej únie upravená.
5.	Stupeň zlučiteľnosti návrhu zákona s právom Európskych spoločenstiev a s právom Európskej únie: Bezpredmetné.
6.	Gestor návrhu zákona: Bezpredmetné.
7.	Účasť cudzích expertov: Návrh bol vypracovaný bez zahraničnej gescie a bez účasti zahraničných expertov.

Osobitná časť

K článku I: 

Navrhovaným znením sa zabezpečí, aby prednosta krajského stavebného úradu bol súčasne vedúcim služobného úradu, pričom táto kumulácia funkcií má za následok, že je možné personálne posilniť výkon odborných činností spadajúcich do pôsobnosti krajských stavebných úradov. 

K článku II: 

V súvislosti s navrhovanou novelou zákona č. 608/2003 Z.z. je nevyhnutné novelizovať aj zákon č. 312/2001 Z.z., pretože bez tohto by navrhovaná novela zákona č. 608/2003 Z.z. by bola nepriamom novelou zákona č. 312/2001 Z.z.

K článku III:

Navrhovaný dátum účinnosti je  formulovaný s ohľadom na dobu prerokovania a schválenia návrhu v Národnej rade Slovenskej republiky.